
1 straipsnis. 33 straipsnio pakeitimas
Pakeisti 33 straipsnį ir jį išdėstyti taip:
„33 straipsnis. Maksimalios šilumos suvartojimo normos daugiabučiuose namuose 
1. Valstybinė kainų ir energetikos kontrolės komisija nustato ir prireikus pakeičia maksimalias šilumos suvartojimo daugiabučių namų butams ir kitoms patalpoms šildyti normas. Šios normos skelbiamos viešai. Jos taikomos daugiabučiuose namuose, kurie energiją vartoja neefektyviai ir neatitinka privalomųjų energijos vartojimo efektyvumo reikalavimų. 
2. Savivaldybės institucija, rengdama energijos vartojimo efektyvumo didinimo programą, gali nustatyti ir griežtesnes maksimalias šilumos suvartojimo daugiabučių namų butams ir kitoms patalpoms šildyti normas negu Valstybinės kainų ir energetikos kontrolės komisijos nustatytosios, jeigu, įgyvendinus energijos vartojimo efektyvumo didinimo programoje numatytas priemones, sutaupomos išlaidos šilumos energijai padengs vartotojų  investicijų šilumos energijos taupymo priemonėms sąnaudas. 
3. Savivaldybės institucija turi teisę įpareigoti daugiabučio namo, kuriame buvo viršyta maksimali šilumos suvartojimo norma, butų ir kitų patalpų savininkus Vyriausybės nustatyta tvarka per 24 mėnesius rekonstruoti namo šildymo ir (ar) karšto vandens sistemas ir (ar) atlikti kitus namo atnaujinimo (modernizavimo) darbus pagal privalomuosius reikalavimus ir tokiu būdu užtikrinti daugiabučio namo atitiktį minimaliems pastatų energetinio naudingumo reikalavimams.
4. Daugiabučių namų butų ir (ar) kitų patalpų savininkai turi teisę Vyriausybės nustatyta tvarka gauti valstybės paramą šio straipsnio 3 dalyje nustatytam įpareigojimui įgyvendinti.“

2 straipsnis. Įstatymo įgyvendinimas
Lietuvos Respublikos Vyriausybė, Valstybinė kainų ir energetikos kontrolės komisija priima šio įstatymo įgyvendinamuosius teisės aktus.

Skelbiu šį Lietuvos Respublikos Seimo priimtą įstatymą.

